Eigentli isch klar gsi, dass mer d Fabienne und de Roger, womer gern no in Australie troffe hettet, knapp verpasset. Will mer aber oisi Plän diversi Mal gänderet händ und jetzt ja wieder zrugg in Freo sind, hät oises Meeting trotzdem no chöne stattfinde. Und sogar dä Alain, en Kolleg vo ihne wo es paar Mönet in Südamerika umegreist isch, hät dä Wäg nach Fremantle no gfunde. Mer sind mit dene drü  natürli fliessig go Ässe, Trinke und Fäschte und jede Abig echli später heicho. Dass mer im gliche Backpacker gwohnt händ, hät nöd viel zum früehner is Bett gah biitreit :). Am Sunntig vor ihrerer Abreis simmer dänn no an South Beach es richtigs Barbie go mache. D Brigitte und de Jeff sind natürli au debi gsi. Näbet Maischölbe, Salat und Fleisch, häts dasmal au no mega feini Crevette und Jakobsmuschle gäh. Die sind da sooo billig, dass mers schier nöd chan glaube!